Mens et flertall av danske muslimer mener lovene skal støtte seg på grunnloven, mener hele fire av ti at lovene helt eller delvis bør bygge på Koranen.

I en undersøkelse Wilke har gjort for Jyllands-Posten velger 11,3 prosent det mest ytterliggående alternativet: at landets lover utelukkende skal ta utgangspunkt i Koranen. 26,5 prosent mener både grunnloven og Koranen bør danne utgangspunktet for lovgivingen, mens et knapt flertall – 53,9 prosent – mener grunnloven alene bør være den juridiske rettesnoren.

– Det er flertall, men man kan jo spørre hvorfor ikke nesten alle er enige i det siste. Det er fundamentalt i vårt demokrati at grunnloven er rammen rundt det hele, sier Jens Peter Frølund, som underviser i statsvitenskap ved Aarhus universitet.

Les også:

Muslimer tør ikke demonstrere mot islamister i Danmark

Islamistisk gruppe ber muslimer ikke ta avstand fra terroren i Danmark

Hyller dansk politi ved å kysse politibiler

Han er overrasket over resultatet og sier det ville stilt spørsmål ved lojaliteten til den demokratiske styreformen dersom nesten halvparten av alle dansker ville at andre tekster enn grunnloven skulle ligge til grunn for dansk juss.

Imam Radwan Mansour i Fredens Moské i Aarhus avdramatiserer resultatet noe og sier seg enig med dem som vil at lovene skal bygge på både grunnloven og Koranen. Han mener det er stor grad av harmoni mellom de to, og at de ikke er motsetninger. Men om Danmark var et muslimsk land, måtte Koranen alene legges til grunn, forklarer han.